**Kedves Szerkesztők, Újságírók!**

***A REJT/JEL/KÉPEK ’56 – A forradalom titkos művészete* című kiállításhoz meghirdetett A TE FORRADALMI TITKOS MŰVÉSZETED – SZABADON kreatív pályázat eredménye:**

**A Magyar Nemzeti Múzeum 2016. november 3-án 16 órakor hirdette ki A TE FORRADALMI TITKOS MŰVÉSZETED – SZABADON című kreatív pályázatának eredményeit. Az első díjat Balogh Máté *Méltó megemlékezés az ’56-os forradalmakról – Lego formában* című műve nyerte**

A pályázók 4 darab megadott, a *REJT/JEL/KÉPEK ’56 – A forradalom titkos művészete* kiállításban szereplő fotó közül választhattak, amelyekből tetszőleges technikával hozhattak létre új alkotásokat. Ebben teljes szabadságot adtunk, a  pályamunka lehetett: fénykép, kollázs, montázs, festmény, grafika, installáció, bármilyen digitális és egyéb műalkotás.   
A zsűri számára külön meglepetést jelentett, hogy a pályázaton induló diákok főleg klasszikus technikákat választottak, de persze nem hiányozhattak a digitális technológiákon alapuló megoldások sem.

A legtöbb pontot egy ilyen alkotás kapta: **Balogh Máté** LEGO-figurákból készítette el *az Elesett forradalmár a Köztársaság téren* (Budapest, 1956. október 30. Eötvös Gyula felvétele, MNM tulajdona) című felvétel parafrázisát. Nyereménye egy Samsung Galaxy S7 edge kártyafüggetlen okostelefon.

**Hill Angelika Helena** a pályázati kiírásban is szereplő 56-os szimbolikát szerkesztette egybe *Szétesés, szakadás, szabadság* című festményén – ezzel a zsűri második díját érdemelte ki. Nyereménye: egy Samsung Gear S2 Smartwatch okosóra.

**Lőrinc Írisz** alkotása különleges installáció, amely 1956-ra, mint számjegyre építette rá a korszak fotográfiai emlékezetét. A harmadik díj egy Samsung Galaxy Tab A 10.1 tablet.

A zsűri nehéz helyzetét mi sem bizonyítja jobban, mint a különdíjas munkák.

**Szabó Ottó Csaba** *Köszönet* című videója egyúttal azt is tükrözi, hogyan csapódott le a korosztályban az idei 56-os emlékév ezernyi eseménye.   
**Szőke Nóra** műve fantasztikus grafikai tudásról tett bizonyságot, amikor pontokba öntötte a Sztálin-szobor ledöntését. **Kővári Dorottya** pedig a szobor ledöntéséről készült fotóból rakta ki Sztálin arcát, egyúttal utalva a diktatúra restaurálására is. Ezúton is szeretnénk megköszönni a diákoknak, hogy műveik elkészítésekor a kiállítás üzenetére is odafigyeltek!

**Török Rebeka** *Lehull a zsarnokság csillaga* című művét is több zsűritag az első három helyezett között szerette volna látni. Kombinálta az általunk megadott fényképet saját ikonográfiájával. **Veres Villő** *Élő plakátja* egyedi technikával készült: magokat, anyagdarabokat használt fel, hogy plasztikussá tegye az egyik fotót. **Fogarasi Dzsamila** *Budapest ’56 Elesett forradalmára a Köztársaság téren* című táblaképe ugyancsak érzékenyen adta vissza a forradalom egyik megrázó pillanatát. **Kovács Melinda** *„Nem hiába”* című munkája nemcsak tavaszi színekbe öltöztette 1956-ot, hanem egy elemzést is készített az alkotásához. Zárásként egy rövid idézet: „*Százaknak ezreknek üzent a magyar nép, hogy a kínból és szenvedésből legyen elég. Elfolyt a vér, de az emlék a szívünkben él, hálát adunk akkor bátor eleinknek, hogy megmutatták, félnünk nem kell, ha összefogunk a sok halál nem hiába volt.”*

**A zsűri tagjai:**   
Aknay János Kossuth-díjas festő és szobrász

Berényi Marianna, az MNM Kommunikációs és Stratégiai Főosztályának vezetője

Gál Vilmos történész, a *REJT/JEL/KÉPEK ’56 – A forradalom titkos művészete című kiállítás* kurátora

Gödölle Mátyás, művészettörténész főmuzeológus

Kenesei Zsófia Orsolya múzeumpedagógus

Kiss Erika művészettörténész, főmuzeológus

Lengyel Beatrix történész, az MNM Történeti Fényképtárának a vezetője

Schneider József Ágoston diákzsűritag

Suba Eszter Leona múzeumpedagógus

Szily Marianna, az MNM Kommunikációs és Stratégiai Főosztályának vezető helyettese

Varga Lujza történész, múzeumandragógus

Vári Ágnes grafikus

**A beérkezett munkák a *REJT/JEL/KÉPEK ’56 – A forradalom titkos művészete* kiállítás előterében 2016. november 13-ig megtekinthetők.**

A pályázati kiírás itt olvasható: <http://mnm.hu/hu/muzeum/hirek/te-forradalmi-titkos-muveszeted-szabadon>

Az értékes nyeremények beszerzését (okostelefon, tablet, okosóra) a Magyar Művészeti Akadémia támogatta. A díjátadó az VIII. Országos Múzeumpedagógiai Konferencia programjába illeszkedett.

A PÁLYÁZÓK ÉS A DÍJAZOTTAK

|  |  |  |  |
| --- | --- | --- | --- |
|  |  |  |  |
| 1. hely | Balogh Máté | Méltó megemlékezés az '56-os forradalmárokról -Lego formában | 1999 |
| 2. hely | Hill Angelika Helena | Szétesés, szakadás, szabadság | 2002 |
| 3. hely | Lőrincz Írisz | [Cím nélkül] | 2000 |
| Különdíj | Szabó Ottó Csaba | Köszönet (film) | 1999 |
| Különdíj | Szőke Nóra | Sztálin szobor a forradalomban | 1998 |
| Különdíj | Török Rebeka | Lehull a zsarnokság csillaga | 1999 |
| Különdíj | Kővári Dorottya | Darabokban | 1999 |
| Különdíj | Kovács Melinda | "Nem hiába" | 1999 |
| Különdíj | Veres Villő | Élő plakát | 2001 |
| Különdíj | Fogarasi Dzsamila | Budapest '56 "Elesett forradalmár a köztársaságtéren | 2000 |
|  | Nagy Viktória | Árnyékok a múltból | 2000 |
|  | Kálmán Anasztázia | Szabadságért | 1999 |
|  | Csonka Dorottya | A szabadság ára | 1999 |
|  | Ilyés Csenge | Elnyomás | 2002 |
|  | Szabó Zsófi | A kocka el van vetve | 2003 |
|  | Fábián-Nagy Fruzsina | Jöjj el szabadság! | 2003 |
|  | Acsai Gergely | Tudósítás | 2001 |
|  | Bohata Jázmin | Telefon | 2001 |
|  | Pauli Balázs | Eltiporva | 2000 |
|  | Csányi Zétény | Eufória (film) | 2002 |
|  | Müller Péter | [Cím nélkül] film | 1998 |
|  | Pongrácz Rita | 1956 - A film | 2000 |